钦定古今图书集成/方舆汇编/职方典/第1354卷 > 《云潭记》明·陈献章
## 钦定古今图书集成/方舆汇编/职方典/第1354卷 > 《云潭记》明·陈献章

白沙之西山，则圭峰也。东北连数峰，最胜者为绿护
屏。屏之南有潭，渊然曰圣池，下蟠蛟龙，龙嘘气成云，
变化万状。里生周镐偕其季京来谒予白沙。时维仲
春，风日晴美，予与二子携酒饮于西山之麓，班荆而
坐，仰而四顾，有云起绿护屏，炫烂如丹青，纷郁若祥
瑞。予顾谓二子曰：“是圣池之云也。伟哉观乎！”二子愀
然曰：“是吾先子之志也。先子居龙溪垂五十年，无他
嗜好，惟喜云潭之观，故取号曰云潭云。”予曰：“嘻！有是
哉！居吾与汝。夫潭取其洁也，云取其变也。洁者其本
乎，变者其用乎？”二子曰：“然。”予曰：“未也。野马也，尘埃也，
云也，是气也，而云以苏枯泽物为功。《易》曰：‘密云不雨，
自我西郊’是也。水以动为体，而潭以静为用。物之至
者，妍亦妍，媸亦媸。因物赋形，潭何容心焉？是之取尔。”
二子喜曰：“先生命我矣。”于是复进而告之曰：“天地间
一气而已，诎信相感，其变无穷。人自少而壮，自壮而
老，其欢悲得丧、出处语默之变，亦若是而已。孰能久
而不变哉？变之未形也，以为不变；既形也而谓之变，
非知变者也。夫变也”者，日月相代乎前，虽一息变也，
况于冬夏乎？生于一息，成于冬夏者，气也。夫气上蒸
为水，下注为潭，气，水之未变者也。一为云，一为潭，变
之不一而成形也，其必有将然而未形者乎！默而识
之，可与论《易》矣。